Astigmatizam je refrakcijska greška oka također nazivana cilindar. U nastavku vam donosimo potpuni vodič; saznajte uzroke, simptome, vrste i načine dijagnostike. Također ćemo pojasniti mogućnosti korekcije s naočalama, kontaktnim lećama i laserskim zahvatom.

Sadržaj:

1. Što je cilindar i zašto nastaje?

Astigmatizam ili cilindar oka nastaje zbog nepravilno zakrivljene rožnice, koja zrake svjetla ne lomi u svim meridijanima jednako, a ponekad i zbog nepravilno zakrivljene očne leće.

Ova greška oka se često pogrešno naziva “stigmatizam”, ali ipak najčešće možemo čuti naziv cilindri. Naziv cilindri je logičan, jer se astigmatizam korigira lećama s cilindričnom dioptrijom (dioptrija pod određenim stupnjevima).

Još uvijek nije poznato zašto se neki ljudi rađaju s nepravilnom rožnicom, ali rizik je veći ako jedno ili oba roditelja imaju astigmatizam. Također, veća je vjerojatnost nastanka kod preuranjeno rođene djece, kao i kod nedonoščadi.

2. Simptomi astigmatizma

Astigmatizam se najčešće pojavljuje kombinirano uz kratkovidnost ili dalekovidnost. Simptomi su zamagljen i nejasan vid, deformirana slika, ili deformirana tiskana slova pri čitanju. Kod blagog astigmatizma osoba ne primijeti uvijek postojanje poremećaja, jer zamagljen vid ispravlja akomodiranjem (prilagodba očne leće za gledanje na blizinu). Dok visoki stupanj astigmatizma uzrokuje značajne probleme s vidom i nemoguće ga je ne primijetiti. Kod djece se pri dugotrajnom čitanju pojavljuje glavobolja i povećan umor.

Simptomi se mogu razlikovati kod svake osobe, ali osnovni simptomi uključuju:

3. Vrste astigmatizma

Pravilni (regularni) astigmatizam – slučaj kod više od 80% ljudi sa astigmatizmom je pravilni astigmatizam, kada se dva glavna zamišljena meridijana nalaze pod pravim kutem. Takav astigmatizam je najčešće podložan ispravljanju. Ako glavni meridijani leže pod pravim kutem, ali su postavljeni koso, takav astigmatizam se naziva kosi astigmatizam.

Pravilni astigmatizam možemo podijeliti na:

Jednostavni astigmatizam – jedan meridijan je dalekovidan ili kratkovidan.

Složeni astigmatizam – oba meridijana su dalekovidna ili kratkovidna.

Miješani astigmatizam – jedan meridijan je dalekovidan, a drugi kratkovidan.

Nepravilni (iregularni) astigmatizam – dva glavna meridijana nisu okomita jedan na drugi. Ovaj tip astigmatizma je uglavnom uzrokovan zbog bolesti rožnice (keratokonus), ili nastaje kao posljedica ozljede ili upale rožnice.

Astigmatizam označavamo kao astigmatizam “po pravilu”, ako vertikalni meridijan jače lomi zrake svjetla od horizontalnog. Kada je slučaj suprotan, odnosno kada horizontalni meridijan lomi zrake svjetla jače od vertikalnog meridijana, takav astigmatizam označavamo kao astigmatizam “protiv pravila”.

4. Astigmatizam kod djece

Djeca često neće ni shvatiti da imaju cilindre sve dok ne obave pregled vida. Rana dijagnoza kod djece je važna, jer zamućen vid negativno utječe na čitanje i koncentraciju u školi. Prema preporukama struke, prvi kompletan oftalmološki pregled treba obaviti u trećoj godini života. Ukoliko nisu prisutni problemi s vidom pregled treba ponoviti sa 6 godina, te nakon toga svake godine do navršenih 16 godina.

Korekcija astigmatizma kod djece je moguća s naočalama i/ili kontaktnim lećama. Ovisno o jakosti astigmatizma i drugim čimbenicima, preporučuje se nošenje polutvrdih ili mekih kontaktnih leća.

5. Kako se dijagnosticira astigmatizam?

Dijagnoza astigmatizma se vrši rutinskim pregledom vida. Postoji nekoliko testova koje vaš oftalmolog ili optometrist mogu koristiti tijekom pregleda vida kako bi se utvrdila eventualna prisutnost astigmatizma. Pregled za astigmatizam uključuje:

Kompjutersko mjerenje dioptrije

Kompjutersko mjerenje dioptrije vrši se uz pomoć uređaja koji se naziva autorefraktometar. Uređaj će izmjeriti okvirnu dioptriju svakog oka zasebno. Pregled je potpuno bezbolan i traje svega nekoliko minuta.

Subjektivno određivanje dioptrije

Subjektivno određivanje dioptrije vrši se uz pomoć optotipa koji mogu sadržavati slova, brojeve ili simbole. Vaš oftalmolog ili optometrist će zatražiti od vas da pročitate slova s određene udaljenosti. Uz pomoć izmjene stakalaca u probnom okviru, utvrditi će potrebnu korekciju astigmatizma za postizanje optimalne vidne oštrine.

Keratometrija

Keratometrija se vrši uz pomoć keratometra kako bi se izmjerila zakrivljenost rožnice oka. Ova pretraga je nužna u slučaju probe kontaktnih leća, te je također potpuno bezbolna i neinvazivna.

Topografija

Topografija se vrši uz pomoć topografa koji fotografira rožnicu i analizira ju u nekoliko sekundi. Ova pretraga se obično radi ukoliko postoji sumnja na keratokonus – degeneraciju rožnice koju karakterizira visoki astigmatizam. Pretraga je bezbolna i neinvazivana.

>> Ukoliko želite testirati vid kod kuće, isprobajte naš Test za astigmatizam.

6. Korekcija i liječenje astigmatizma

Pravilni astigmatizam se može korigirati dioptrijskim naočalama, toričnim kontaktnim lećama, ili kirurškim zahvatom. Ta grana kirurgije se naziva refrakcijska kirurgija. Korekcija nepravilnog astigmatizma je otežana, koriste se kontaktne leće, ponekad pomaže samo operacija. Cilindrična dioptrija može biti stabilna, ali isto tako se stanje često pogoršava, zato je iznimno važno redovito posjećivati oftalmologa ili optometrista, zbog dobivanja potrebne korekcije.

Dioptrijske naočale

Dioptrijske naočale su najjednostavnija opcija, te su uglavnom prvi izbor. Sadržavaju posebne cilindrične leće koje korigiraju dioptriju pod određenim kutom. U slučaju prvih naočala s cilindričnim lećama potrebno je privikavanje, možete doživjeti male nesigurnosti kod kretanja. Za potpunu prilagodbu je uglavnom dovoljno nekoliko dana nošenja.

Kontaktne leće

Kontaktne leće su obično bolji izbor kod viših cilindričnih dioptrija. Kontaktne leće se nose direktno na oku i zbog toga pružaju jasniji i prirodniji vid. Još jedna važna prednost u usporedbi s naočalama je šire vidno polje. Dostupne su meke i polutvrde kontaktne leće. Zamjenske meke kontaktne leće su dostupne do 2.75 dioptrija cilindra, a iznad toga se preporučuje nošenje polutvrdih leća. Kod prisutnosti keratokonusa, dobra opcija su hibridne kontaktne leće.

Lasersko skidanje dioptrije

Zahvaljujući modernim tehnologijama, većina pacijenata ostvaruje izvrsne rezultate nakon laserske korekcije dioptrije. Moguća je korekcija LASIK ili PRK metodom, ovisno o preporuci oftalmologa. Laserska korekcija se obavlja kod osoba starijih od 18 godina.

Zaključak

Astigmatizam je vrlo uobičajena refrakcijska greška oka, jer većina ljudi ima određeni stupanj astigmatizma. Korekcija je nužna samo kada ometa vidnu oštrinu, a tzv. fiziološki astigmatizam nije potrebno korigirati. Ukoliko ste primijetili bilo kakve probleme s vidom posjetite vašeg oftalmologa ili optometrista, jer čak i najmanje dioptrije mogu imati negativan utjecaj. Odrasli bi trebali obavljati preglede očiju svake dvije godine, a nakon navršene 40-e godine života, kontrole vida je preporučljivo obavljati jednom godišnje.

Sve članke vezane uz ovu temu pronađite ovdje: Cilindri

Pročitajte sljedeće:

Članak objavljen 22/04/2010, posljednja izmjena 23/01/2019.

112 Shares

Ocjena ★ ★ ★ ★ ★ 4.81 / 5 ( 21 ) Morate omogućiti JavaScript kako bi ste glasali